Juna Amiko

***Juna Amiko*** (kutime notata nurminuskle, do *juna amiko*) estas internacia esperanta progresiga revuo por legemuloj inter 10- kaj 100-jaraĝaj, eldonata de Internacia Ligo de Esperantistaj Instruistoj (ILEI) ekde 1972. La ĉefredaktoro ekde la jaro 2013 estas Stano Marček. Ekde la jaro 1987 la revuo aperas ĉiujare kvarfoje (februare, aprile, septembre kaj novembre). Ekde 2017 la revuo aperas plenkolore.

## Motivo kaj enhavo 
La gazeto celas precipe tiujn, kiuj jam konas la fundamenton de Esperanto, alproprigis al si la bazajn gramatikajn regulojn, sed deziras trovi legaĵojn en Esperanto kiel eble plej facilajn. La kontribuantoj de la revuo klopodas verki en facila lingvaĵo. Por faciligi la komprenon, ĝi uzas fojfoje dividstrekojn (-). La printado okazas en Martin, Slovakujo (resp. Slovakio).

Troviĝas en la revuo:
* amuzaĵoj: bildstrioj, ludoj, kantoj, krucenigmoj, kvizoj
* lernaĵoj: help-materialo por ekzamenotoj, informoj pri landoj, "Interkultura Mondo"
* diversaĵoj: konversaciaj temoj, natur-rubriko, sugestoj de legindaj libroj per prezento de la verko "Legu kaj ĝuu!", allogaj legaĵoj.

## Historio 
Géza Kurucz estis la fonda redaktoro de la revuo kaj la motoro en la ideo lanĉi tian revuon ene de la tiutempa Hungara Esperanto-Asocio, por plenumi evidentan bezonon por la multaj tiamaj lernantoj de Esperanto. Li kun kelkaj aliaj instruistoj povis vidi la similspecajn revuojn je dispono por la lernantoj de aliaj lingvoj, kaj komprenis la valoron aperigi ion similan en Esperanto. Li konvinkis la ILEI- kaj HEA-estraranojn pri tio. Li redaktis la revuon regule de 1973 ĝis 1981, kiam li transdonis ĝin al Oldřich Kníchal, slovako vivanta en Hungario.

Kniĉal redaktis ĝin ĝis 1986, kiam li transdonis la stafetan bastonon al alia eksterlandano vivanta en Hungario Stefan MacGill el Nov-Zelando. Kiam en 1996 tiu sentis kreskon de aliaj ILEI-taskoj, la revuo denove bezonis redaktoron. Géza precize en tiu jaro emeritiĝis el lernejestra posteno; li denove ĉefredaktis la revuon ĝis 2004 kaj de 2005 la duonon de la revuo, kiu tiam ricevis duoblan amplekson (52 paĝoj).

Komence de 2011 75-jara Géza Kurucz anoncis sian deziron retiriĝi. En 2013 Stefan MacGill fariĝis vic-prezidanto de UEA kaj forlasis sian postenon de prezidanto de ILEI. Li anoncis sian deziron ĉesi la redaktadon de ***Juna Amiko***.

Sekvis lin en tiu ofico Stano Marček el Slovakio, membro de la Akademio de Esperanto. Stefan MacGill same kiel deko da aliaj personoj estas kunlaboranto de la revuo.

## Redakcio 
La gazeton redaktas granda teamo, en kiu interalie partoprenas:
* kiel rubrikestroj: Judit Felszeghy, Stefan MacGill, Małgosia Komarnicka, Mónika Molnár, Elena Nadikova.
* kiel administranto: Sebastian Cyprich
* kiel regulaj kontribuantoj: Raita Pihälä, Renée Triolle, Luiza Carol, Mireille Grosjean
* kiel lingvaj reviziantoj: Karine Arakeljan, Doi Ĉieko, Utho Maier

Por atingi la redaktoron, bonvole uzu redakcio@  gmail.com

## Recenzoj 
## Vidu ankaŭ 
* *Internacia Pedagogia Revuo* - alia revuo eldonata de ILEI, direktata al instruistoj

## Eksteraj ligiloj 
* Oficiala retpaĝo de la revuo
* Elŝutejo de malnovaj numeroj de *Juna Amiko*
* Fotoj de ĉiuj kovrilpaĝoj en la blogo de la redaktoro Stano Marcek.
* 

## Referencoj 
Kategorio:ILEI
Kategorio:Esperanto-gazetoj
Kategorio:Internaciaj gazetoj
Kategorio:Junularaj gazetoj
Kategorio:Edukado de Esperanto